Top-amptenaar by inkomstediens geskorsJonas Makwakwa, hoof vir sake- en individuele belasting by die Suid-Afrikaanse Inkomstediens (SAID). Foto: http://www.sars.gov.za/ Die departement het in ŉ verklaring gesê die Nasionale Tesourie is nog nie formeel van die skorsing in kennis gestel nie, maar het vroeër die week met Tom Moyane, SAID-kommissaris en nog ŉ senior amptenaar vergader “om die saak te bespreek”. “Ons wag vir verdere inligting oor die stappe wat die senior bestuur van die SAID gaan neem met betrekking tot hierdie saak,” het die departement gesê. Makwakwa was onlangs in die kollig nadat dit aan die lig gekom het Moyane het ŉ voorlopige verslag ontvang waarin beweer word Makwakwa, hoof vir sake- en individuele belasting by die inkomstediens, het “verdagte en ongewone betalings” van altesaam R1.2 miljoen ontvang tussen 2010 tot 2016. Makwakwa is geskors hangende ŉ ondersoek na die betalings. Die tesourie het gesê hy meen “openbare vertroue en deursigtigheid is noodsaaklik” sodat dit duidelik is die owerhede tree korrek op.